丙戌十月二十三日大雪
作者：蘇轍
朝代：宋

paragraphs: 秋成粟滿倉，冬藏雪盈尺。
天意愍無辜，歲事了不逆。
誰言豐年中，遭此大泉厄。
肉好雖甚精，十百非其實。
田家有餘糧，靳靳未肯出。
閭閻但坐視，愍愍不得食。
朝饑願充腸，三五本自足。
飽食就茗飲，竟亦安用十。
姦豪得巧便，輕重竊相易。
鄰邦穀如土，胡越兩不及。
閑民本無頼，翩然去井邑。
土著坐受窮，忍饑待捐瘠。
彼哉陶鈞手，用此狂且愎。
天且無奈何，我亦長太息。